b'\n_START_ARTICLE_\nGi\xc3\xa1nnis Anastas\xc3\xadou\n_START_SECTION_\nUra pelaajana\n_START_PARAGRAPH_\nAnastas\xc3\xadou aloitti jalkapallouransa Prevezassa vuonna 1990. Yhden kauden j\xc3\xa4lkeen h\xc3\xa4n siirtyi Ethnikosiin, jossa pelasi viiden kauden ajan. Anastas\xc3\xadou pelasi seurassa yli 120 ottelua joukkueen vaeltaessa Kreikan Superliigan ja Beta Ethnikin v\xc3\xa4lill\xc3\xa4. Vuosina 1996\xe2\x80\x931999 h\xc3\xa4n edusti OFI Kreeta. Ulkomaille Anastas\xc3\xadou siirtyi vuonna 1999 ja seurana oli RSC Anderlecht. H\xc3\xa4n pelasi belgialaisseurassa vain yhden kauden voittaen maan mestaruuden._NEWLINE_Kes\xc3\xa4ll\xc3\xa4 2000 Anastas\xc3\xadou siirtyi Rodaan, jossa pelasi nelj\xc3\xa4 Eredivisie-kautta tehtaillen 48 maalia. Hyv\xc3\xa4t esitykset Rodassa toivat kreikkalaisk\xc3\xa4rjelle sopimuksen AFC Ajaxiin. Peliaika suurseurassa j\xc3\xa4i kuitenkin v\xc3\xa4hiin, eik\xc3\xa4 h\xc3\xa4n pelannut Alankomaiden cupin finaalissa kev\xc3\xa4\xc3\xa4ll\xc3\xa4 2006, kun Ajax voitti mestaruuden. Ajax-kausien j\xc3\xa4lkeen h\xc3\xa4n edusti viel\xc3\xa4 Alankomaissa Sparta Rotterdamia ja Almere City\xc3\xa4, kunnes lopetti uransa vuonna 2008.\n_START_SECTION_\nUra valmentajana\n_START_PARAGRAPH_\nAnastas\xc3\xadou aloitti valmennusuransa Panathinaikosin apulaisvalmentajana kes\xc3\xa4kuussa 2008. H\xc3\xa4n toimi Henk ten Caten apuvalmentajana ja joutui j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4 joulukuussa 2009. Tammikuussa 2011 h\xc3\xa4n palasi valmentajaksi AFC Ajaxin organisaatioon, jossa toimi juniorivalmentajana kes\xc3\xa4kuun loppuun 2012 saakka._NEWLINE_Tammikuussa 2013 Anastas\xc3\xadousta tuli englantilaisseura Readingin apulaisvalmentaja. Pesti j\xc3\xa4i kuitenkin lyhyeksi, sill\xc3\xa4 Anastas\xc3\xadou sai p\xc3\xa4\xc3\xa4valmentaja Brian McDermottin tavoin potkut jo maaliskuussa._NEWLINE_Toukokuussa 2013 Anastas\xc3\xadou nimettiin Panathinaikosin p\xc3\xa4\xc3\xa4valmentajaksi. Debyyttikaudellaan Anastas\xc3\xadou luotsasi seuran Kreikan cupin mestariksi nelj\xc3\xa4n vuoden tauon j\xc3\xa4lkeen. Kreikan Superliigassa Panathinaikos sijoittui Anastas\xc3\xadoun alaisuudessa nelj\xc3\xa4nneksi. Kaudella 2014/15 joukkue oli liigassa toisena, mutta h\xc3\xa4visi mestaruuden vieneelle Olympiakosille per\xc3\xa4ti 12 pistett\xc3\xa4. Europeleiss\xc3\xa4 Panathinaikos eteni kaudella 2014/15 Eurooppa-liigan lohkovaiheeseen, mutta 2015/16 pelit katkesivat jo karsintoihin, kun azerbaid\xc5\xbeanilainen Q\xc9\x99b\xc9\x99l\xc9\x99 FK pudotti Anastas\xc3\xadoun miehist\xc3\xb6n 2\xe2\x80\x932 vierastasapelill\xc3\xa4. Seura purki Anastas\xc3\xadoun sopimuksen marraskuun alussa 2015._NEWLINE_Kes\xc3\xa4kuussa 2016 Anastas\xc3\xadousta tuli Eredivisiess\xc3\xa4 pelanneen Rodan p\xc3\xa4\xc3\xa4valmentaja. Kausi sujui heikosti ja Roda sijoittui h\xc3\xa4nen alaisuudessaan Eredivisien toiseksi viimeiseksi ja joutui sarjakarsintoihin. Seurajohto erotti Anastas\xc3\xadoun ennen kahta viimeist\xc3\xa4 karsintaottelua._NEWLINE_Huhtikuun lopulla 2017 Anastas\xc3\xadou allekirjoitti sopimuksen belgialaisen KV Kortrijkin kanssa ja siirtyy seuran valmentajaksi kaudeksi 2017/18. Joukkueen kausi l\xc3\xa4hti liikkeelle kangerrellen ja juuttuminen liigan h\xc3\xa4nt\xc3\xa4p\xc3\xa4\xc3\xa4h\xc3\xa4n johti Anastas\xc3\xadoun potkuihin marraskuun alussa 2017.'